
Egyértelműbb szabályok a közvetítőkön keresztül vásárolt repülőjegyekre vonatkozóan
Egységes uniós formanyomtatvány visszatérítés és kártérítés igényléséhez
Hatékonyabb védelem a kiszolgáltatott utasok számára
Az uniós utasjogok évente mintegy 13 milliárd utazásra terjednek ki
Kedden a Parlament jóváhagyta az utasok jogainak megerősítését célzó frissített uniós szabályokat, amelyek javítják az utasok védelmét és tájékoztatását, ha utazásuk megszakad.
A valamennyi közlekedési módra kiterjedő, az utasok jogainak védelmét megerősítő rendeletet 652 szavazattal, két ellenszavazattal és nyolc tartózkodás mellett fogadta el a Parlament.
A légi utazások közvetítői által nyújtott visszatérítés
Az elfogadott szöveg pontosítja a visszatérítés szabályait az olyan esetekben, amikor az utasok utazási irodán vagy online foglalási platformon keresztül foglalnak repülőjegyet. Az utasok 14 napon belül jogosultak a teljes visszatérítésre, beleértve az esetleges közvetítői díjakat is. A légitársaságnak legkésőbb hét napon belül át kell utalnia az összeget a közvetítőnek, akinek ezt követően további hét nap áll rendelkezésére, hogy kifizesse azt az utasnak. A közvetítőknek már a foglaláskor tájékoztatniuk kell az utasokat az alkalmazandó visszatérítési szabályokról.
Egységes uniós formanyomtatvány
Az utasok egységes visszatérítési és kártérítési formanyomtatványokon, illetve a fuvarozó által biztosított, azokkal egyenértékű űrlapokon nyújthatják be kérelmeiket. A közös formanyomtatványok a Bizottság honlapján, valamennyi uniós nyelven és minden közlekedési módra vonatkozóan elérhetők lesznek.
A kiszolgáltatott helyzetben lévő utasok jogainak javítása
Az új szabályok a fogyatékossággal élő és a csökkent mozgásképességű utasok jogait is megerősítik. Lehetővé teszik, hogy szükség esetén kísérőjük díjmentesen utazzon velük repülőgépen is, ahogyan ez már az autóbuszos, vasúti és hajóval történő utazás esetében is biztosított.
A nemzeti hatóságok végrehajtási és panaszkezelési jogköreinek megerősítése
A nemzeti hatóságok nagyobb hatáskört kapnak az utasjogok esetleges megsértésének kivizsgálására. Saját kezdeményezésükre is ellenőrizhetik a fuvarozókat, vizsgálatot indíthatnak, illetve meghallgatásra hívhatják őket, anélkül, hogy meg kellene várniuk az utasok panaszait.
A jelentéstevő szerint
Matteo Ricci (S&D, Olaszország) jelentéstevő elmondta: „Az utazás mindennapi életünk része. Akár vonattal járunk dolgozni, busszal utazunk, repülővel térünk haza, vagy komppal indulunk nyaralni, mindannyian utasok vagyunk. Ez a jogszabály megerősíti az utazók védelmét. A nemzeti hatóságok segítenek majd abban, hogy a vállalatok bírósági eljárás nélkül is teljesítsék kötelezettségeiket. A közvetítőkön keresztül jegyet vásárló utasok továbbra is élhetnek jogaikkal, a fogyatékossággal élő és a csökkent mozgásképességű utasok pedig jobb segítségre számíthatnak. A légitársaságok nyeresége helyett polgáraink jogait helyezzük előtérbe.”
A következő lépések
A frissített szabályokat a Tanácsnak még hivatalosan jóvá kell hagynia, mielőtt kihirdetik őket az Európai Unió Hivatalos Lapjában. Az új rendelkezéseket 2027. október 23-tól kell alkalmazni, a légi utasok jogairól szóló rendelettel egyidejűleg.
Háttér
A Bizottság 2023-ban, az utasmobilitási csomag részeként javaslatot terjesztett elő a légi, vasúti, tengeri és belvízi közlekedés, valamint az autóbuszos személyszállítás utasjogaira vonatkozó uniós szabályok aktualizálására. A Parlament 2026 elején elfogadta a légi utasok jogainak korszerűsítéséről szóló megállapodást.

